
# Сәрия Мирзаянова: Хыялдагы егет (ХИКӘЯ)

Гадиләнең иң бәхетле көне – бүген чыгарылыш кичәсе. Күңеле әллә кайларга оча...

Менә ул ерак шәһәрдә, биек-биек йортлар, университет, урамда укырга килүче яшьләр төркеме... Алар шат, шаярышалар. Гадилә дә шунда. Ул да... их, очратасы иде үз принцыңны... Юк, ул мондагы егетләрнең берсенә дә ошамаган, аның хыялындагы егет бөтенләй башка. Гадилә аның кайдадыр барлыгын тоя, йөрәге шуны эзләргә ашкына.

Менә ул бүген кызыл аттестатка ия була. Хезмәт җимеше... Иптәш кызларының көнчеллеген гомере буе тоеп яшәде ул, егетләрнең сокланулы карашларын да күп күрде. Берсенә дә игътибар итмәскә тырышып үз дөньясында яши бирде. Әти-әниләре күренекле кешеләр, әтисе – агроном, әнисе – товаровед. Бернәрсәгә дә мохтаҗ булмады, үзенең матур киенүе, кабатланмас чибәрлеге, горурлыгы белән башкалардан кискен аерыла, дус кызлары да бер-ике генә, алары да куштанланып, ялагайланып кына йөрүчеләр икәнен дә аңлый Гадилә.

Нишләсен, ялгыз альбинос буласы килми. Булдыра алганча аралашырга тырышты. Дус кызларының әниләре дә аның өчен өзелеп торды, кызларына гел аны үрнәк итеп куя иделәр. “Әнә, Гадиләдән үрнәк ал”, – дигәннәрен күп тапкырлар ишеткәне бар. Шуңамы аның башы һәрвакыт югары булды. Укытучыларының, ничек дөрес йөрергә икәнен өйрәтүен хәзер дә хәтерли ул: башны югары тотып, иңсәләрне төшереп, башка китап куеп, шуны төшермәскә тырышып, йөрергә өйрәткәннәр иде. Чыннан да ул хаклы булган, зифа буйлы, манекен кебек сынлы кыз – һәрвакыт игътибар үзәгендә. Ләкин әле аның йөрәге буш, беркем дә яулый алмаган....

Иптәш кызларының дискотекаларга йөрүенә дә аптырый ул, бер генә барып карады да күңеле кайтты, андагы тәртипсезлек, җилбәзәк холыклы кызларның бозыклыгы, шулар тирәсендә бөтерелүче кызмача егет-җиләнне күреп, башка аяк та атламаска сүз бирде. Акыллы егетләр анда йөрмиләрдер, күбесе социаль челтәләрдә утыра, эшләре дә шунда, укулары да, дип уйлады. Аллаһым сакласын, яман бәндәләрдән арала, ди торган иде әбисе. Әти-әнисе кайтып кермәгәч, күбрәк дәү әнисе тәрбиясендә булды ул. Шуңа күрә, фикер йөреше дә башкачарак, яшьтәшләреннән аерылып тора. Ярамый, дигән төшенчәне нык аңлатты аңа дәү әнисе, хәзер дә ул аңа мохтаҗ, дәү әнисе генә аларны калдырып китте. Бик юксына аны Гадилә, исемне дә аңа әбисе сайлаган шул...

...Шәһәргә чыгып китүе дә аңа бик авыр, бигрәк ярата шул ул туган ягын, камышлы су буйларын, бөдрә талларын, ындыр артындагы карт талга менеп, шалаш ясап, китап укып утырган чаклары һаман күз алдында. Кала инде, кала балачагы авылда...

Әнисе сайлаган иктисадъ факультетына укырга керде ул, белеме җитәрлек иде кызның, кызыл аттестатның да файдасы тиде, беренче имтиханы ук “5ле” булгач, калганнарын биреп тә торасы булмады. Ә бергә имтихан биреп йөргән кызларга түләүлегә керергә туры килде. Бик чая мишәр кызлары, тулай торакка да бергә урнаштылар. Бик тиктормас кызлар, шәһәр белән танышып йөрделәр, фотоларга төшеп, кич баштан кичкәннәре турында, егетләре турында сөйләшеп утырдылар. Гадиләнең әле бер егет белән дә йөрмәвенә гаҗәпләнделәр, шушы чибәрлегең белән әрәм булып ятасың, дип аны да дискотекага өндәделәр. Үз бәясен яхшы белгән кыз ризалашмады. Мишәр кызлары бизәнеп ясанып чыгып киттеләр.

Кызлар чыгып китүгә ашарга әзерләде. Телефонын алып классташларының тормышы белән кызыксынды. Төрле сайтларга кереп үзен кызыксындырган язмаларны карады. Медитация, астрология буенча язмаларны яратып карый, кайберләрен үзе дә эшләп карый, кызык бит. Кайчагында хыялындагы егетне күзаллап карый, утырып аның портретын иҗат итә, рәсемне бик оста ясый кыз, бераз рәсем түгәрәгенә дә йөреп алган иде. Шулай беркөнне кызлар ул ясаган портретны күреп алганнар да, Гадиләне тинтерәтә башладылар, егетем юк дигән була, кара нинди шәп егетне эләктергән бит, дип көлештеләр.


ДӘВАМЫ: "Шәһри Казан"

Следите за самым важным и интересным в Telegram-каналеТатмедиа

## Нет комментариев
Сәрия Мирзаянова: Хыялдагы егет (ХИКӘЯ)